**Informatīvais ziņojums par atbalstu Baltkrievijas**

**studentiem un pētniekiem Latvijā**

**Informatīvais ziņojums ir sagatavots pēc Izglītības un zinātnes ministrijas iniciatīvas. Informatīvā ziņojuma mērķis ir informēt Ministru kabinetu par priekšlikumiem sniegt atbalstu Baltkrievijas pilsoniskās sabiedrības pārstāvju izglītības un pētniecības iespējām Latvijā, ņemot vērā esošo politisko situāciju Baltkrievijā.**

2020. gada 9. augustā Baltkrievijā notika valsts prezidenta vēlēšanas, kuras neatbilst pasaulē atzītiem demokrātijas principiem un tiesiskuma normām, kā arī nav uzskatāmas par baltkrievu tautas brīvas gribas izpausmi.

2020. gada 14. augusta Ārlietu padomes ārkārtas sanāksmes laikā ārlietu ministri, kā arī 2020. gada 19. augusta Eiropadomes ārkārtas sanāksmes laikā ES dalībvalstu vadītāji vienojās par nepieciešamību nodrošināt plašu atbalstu Baltkrievijas pilsoniskajai sabiedrībai. Latvijas atbalstu Baltkrievijas pilsoniskajai sabiedrībai paredz arī 2020. gada 17. augusta Latvijas nacionālā pozīcija Nr. 8. “Baltkrievija”. Savukārt 2020. gada 18. augustā Latvijas Republikas Saeima pieņēma paziņojumu par Baltkrievijas prezidenta vēlēšanām un aicinājumu Latvijas valdībai un ES institūcijām sniegt atbalstu Baltkrievijas sabiedrībai, tostarp finansiālo atbalstu pilsoniskās sabiedrības un neatkarīgo plašsaziņas līdzekļu attīstībai.

Ņemot vērā to, ka sabiedrības protestos Baltkrievijā piedalās vairāku Baltkrievijas augstāko mācību iestāžu studenti un mācībspēki, arī šā gada 19. novembrī vairāku valstu izglītības ministri Boloņas procesa ministru konferencē, ieskaitot Latvijas Izglītības un zinātnes ministri I. Šuplinsku, vērsa uzmanību uz situāciju Baltkrievijā, rosinot sniegt nepieciešamo atbalstu.

Jau šobrīd Baltkrievijā esošās politiskās situācijas dēļ Vidzemes Augstskolā studē seši Baltkrievijas pilsoņi: pieci Baltkrievijas pilsoņi studē pilna laika klātienes maģistra studiju programmā “Stratēģiskā komunikācija un pārvaldība” un viens studē pilna laika klātienes maģistra studiju programmā “Virtuālā realitāte un viedās tehnoloģijas”. Šo studentu gadījuma iespējas iegūt izglītību ārpus savas valsts tika meklētas, ciešot no dalības miermīlīgajos protestos (piemēram, atskaitīšana no studijām augstskolā, krimināllietas ierosināšana par dalību protestos vai tamlīdzīgi).

Vidzemes Augstskola šiem studentiem nodrošina studijas no saviem iekšējiem finanšu līdzekļiem, piešķirot 100% studiju maksas atlaidi. Savukārt Ārlietu ministrija sava budžeta ietvaros ir radusi iespēju novirzīt finanšu līdzekļus 6 000 *euro* apmērā no tās administrētās valsts budžeta programmas 07.00.00 “Attīstības sadarbības projekti un starptautiskā palīdzība”, lai nodrošinātu Vidzemes augstskolā studējošiem Baltkrievijas pilsoņiem mērķstipendijas studijām 2020. gada. Taču jautājums par finansējumu mēŗķstipendijām studiju nodrošināšanai sešiem Vidzemes Augstskolas Baltkrievijas studentiem arī turpmākajos gados, kamēr tiek pabeigtas studijas, vēl nav atrisināts. Šīm mērķim, ņemot vērā, ka vienas mēneša mērķstipendijas studiju nodrošināšanai apmērs ir 500 *euro* vieni personai, no 2021. gada 1. janvāra līdz 2021. gada 30. jūnijam ir nepieciešami 18 000 *euro* (tabula Nr. 1).

**Tabula Nr. 1.**

**Nepieciešamais finansējums 6 Baltkrievijas studentu studijām (stipendijas)**

**Vidzemes Augstskolā 2021. gada 1. janvāris – 30. jūnijs,**

**pilna laika maģistra studiju programmā**

|  |  |  |  |
| --- | --- | --- | --- |
| **Studentu skaits** | **Mērķstipendijas**  **studiju nodrošināšanai**  **apmērs, mēnesī[[1]](#footnote-2)** | **Mēnešu skaits** | **Nepieciešamais finansējums 2021.gadā[[2]](#footnote-3)** |
|
| 6 | 500 | 6 | **18 000** |

Izņemot studentus, sabiedrības protestos pret prezidenta vēlēšanu viltošanu un šā brīža autoritāro politisko režīmu, no cilvēktiesību pārkāpumiem cieta arī Baltkrievijas pētnieki. Tādēļ ministrija apzināja Latvijas augstskolas par atbalsta mehānismu palīdzības sniegšanai arī pētniekiem no Baltkrievijas. Savu gatavību uzņemt četrus pētniekus (četri pētnieki, divi no kuriem ir ģimenes pāris ar bērniem) izteica Daugavpils Universitāte. Šobrīd tiek rosināts piešķirt finansējumu no 2021. gada 1. februāra līdz 2021. gada 31. augustam 37 600 *euro* apmērā (tabula Nr. 2), kuras universitāte izmaksās mērķstipendiju veidā. Ir paredzams, ka šī laika perioda ietvaros baltkrievu pētnieki iesaistīsies darbā pie starptautisko projektu finansējuma piesaistes, dodot reālu pienesumu Latvijas zinātnes attīstībai un turpmāk nodrošinās tai skaitā savai atlīdzībai finansējumu pētniecības projektu ietvaros.

**Tabula Nr. 2**

**Nepieciešamais finansējums četru Baltkrievijas pētnieku nodarbinātībai**

**Daugavpils Universitātē 2021. gada 1. februāris – 2021. gada 31. augusts**

|  |  |  |  |  |
| --- | --- | --- | --- | --- |
| **Pētnieku skaits** | **Stipendijas apmērs, mēnesī[[3]](#footnote-4)** | **Izmitināšanās stipendijas apmērs, mēnesī** | **Pārcelšanās izdevumi (1x izmaksa)** | **Kopā**  **2021.g.  (7 mēneši)[[4]](#footnote-5)** |
| 4 | 900 | 300 | 1 000 | 37 600 |

Kaut gan atbilstoši Augstskolu likuma 83.1 pantā “Stipendijas ārzemniekiem”noteiktajam no valsts budžeta var piešķirt līdzekļus stipendijas nodrošināšanai ārzemnieku studijām, saskaņā ar noslēgtajiem starptautiskajiem līgumiem un piešķirtajiem valsts budžeta līdzekļiem normatīvajos aktos, Baltkrievijas valsts gadījumā tas nav iespējams. Skaidrojam, ka Ministru kabineta 2012. gada 24. janvāra noteikumu Nr. 68 “Stipendiju piešķiršanas kārtība ārzemniekiem” (turpmāk – noteikumi Nr. 68) 2. punkts nosaka, ka ārzemnieks šajos noteikumos minētajā kārtībā var pieteikties stipendijai, ja ir noslēgts starptautisks līgums, kura ietvaros ir paredzēta stipendiju piešķiršana attiecīgās valsts iedzīvotājiem studijām Latvijas augstskolās un koledžās (turpmāk – augstākās izglītības institūcija), vai ja ārzemnieks ir tādas valsts iedzīvotājs, kura piešķir savas valsts stipendijas Latvijas studentiem. Izglītības un zinātnes ministrija sagatavo un apstiprina minēto valstu sarakstu un katru gadu līdz 1. novembrim rakstveidā nosūta to Valsts izglītības attīstības aģentūrai. Latvijas valsts stipendijas tiek piešķirtas ārzemniekiem, pamatojoties uz starpvaldību, starpresoru līgumiem (ministriju), vai abpusējības principu.

Ar Baltkrieviju spēkā ir 2004. gada 13. maija Latvijas Republikas Izglītības un zinātnes ministrijas un Baltkrievijas Republikas Izglītības ministrijas līgums par sadarbību izglītībā un zinātnē (<https://www.izm.gov.lv/sites/izm/files/091_0.pdf>) (turpmāk - līgums). Šajā līgumā gan stipendijas pētniecības veikšanai (Baltkrievijas pētniekiem un Latvijas pētniekiem Baltkrievijā), gan arī studiju stipendijas (Baltkrievijas studentiem Latvijā un Latvijas studentiem Baltkrievijā) nav paredzētas. Turklāt, saskaņā ar noteikumu Nr. 68 5. punktu, stipendiju viena konkursa ietvaros piešķir ne ilgāk kā uz vienu akadēmisko gadu un ne vairāk kā divus termiņus pēc kārtas, kas nozīmē, ka šiem 6 Baltkrievijas studentiem būtu jāpiedalās kopējā konkursā ar visiem ārzemju studentiem, un kam rezultāti būtu tikai jūnijā.

Ņemot vērā minēto, piešķirt Baltkrievijas studentiem informatīvajā ziņojumā minētās mērķstipendijas studiju nodrošināšanai sešiem Vidzemes Augstskolas Baltkrievijas studentiem un mērķstipendijas četru Baltkrievu pētnieku uzturēšanai Daugavpils Universitātē pēc esošā tiesiskā regulējuma nav iespējams. Pieņemot, ka to būtu iespējams izdarīt, tādā gadījumā jāveido speciāls tiesisks regulējumus un, attiecīgi, ir jāveic grozījumi Augstskolu likumā un noteikumos Nr. 68, kas, pirmkārt, uz doto brīdi laika ziņā nav izdarāms un, otrkārt, šī konkrēta jautājuma risināšanai, kam ir pagaidu, nevis pastāvīgais raksturs, veidot izņēmuma regulējumu izglītību reglamentējošajos normatīvajos aktos nav lietderīgi. Tajā paša laikā, valsts budžeta apakšprogrammā, kas regulē budžeta izlietošanu valsts finansētajām stipendijām ārzemniekiem, 70.07.00 “Eiropas Savienības, starptautiskās sadarbības programmu un inovāciju izglītības jomā īstenošanas nodrošināšana” iedalītais finansējums ir ierobežots un ir paredzēts izlietošanai tikai saskaņā ar jau noslēgtajiem starpvalstu līgumiem. Tātad nav iespējams samazināt vispārējā kārtībā sadalāmo atbalstu studējošajiem un pētniekiem saskaņā jau ar noslēgtajiem starpvalstu līgumiem.

Savukārt, ņemot vērā to, ka šogad Covid-19 izraisītās krīzes rezultātā Ārlietu ministrijas administrētajā valsts budžeta programmā 07.00.00 “Attīstības sadarbības projekti un starptautiskā palīdzība” izveidojās vienreizējs finansējuma pārpalikums, daļu no tā bija iespējams novirzīt, lai nodrošinātu studējošiem sešiem Baltkrievijas pilsoņiem mērķstipendijas studijām Vidzemes augstskolā 2020. gadā.

Ņemot vērā to, ka no Izglītības un zinātnes ministrijas administrētajām budžeta programmām nav iespējams rast finansējumu 55 600 *euro* apmērā, lai nodrošinātu mērķstipendijas studiju nodrošināšanai sešiem Vidzemes Augstskolas Baltkrievijas studentiem un mērķstipendijas četru Baltkrievijas pētnieku pārcelšanas izdevumiem un uzturēšanai Daugavpils Universitātē, kā arī Latvijas valdības līdz šim pausto atbalstu Baltkrievijas pilsoniskajai sabiedrībai[[5]](#footnote-6), Izglītības un zinātnes ministrija izstrādāja šo informatīvo ziņojumu un Ministru kabineta sēdes protokollēmuma projektu, rosinot šādu tālāko rīcību Baltkrievijas pilsoniskās sabiedrības atbalstam augstākās izglītības un zinātnes jomā:

1. Atbalstīt finansējuma piešķiršanu mērķstipendijām sešu Baltkrievijas studentu studiju nodrošināšanai Vidzemes Augstskolā un četru pētnieku uzturēšanai Daugavpils Universitātē no valsts budžeta programmas 02.00.00 “Līdzekļi neparedzētiem gadījumiem” 2021. gadam.
2. Pieņemt zināšanai, ka kopējais nepieciešamais finansējums 2021. gadā ir 55 600 *euro*, ko veido:
   1. 18 000 *euro*, lai nodrošinātu mērķstipendijas studiju nodrošināšanai sešiem Vidzemes Augstskolas Baltkrievijas studentiem no 2021. gada 1. janvāra līdz 2021. gada 30. jūnijam;
   2. 37 600 *euro*, lai nodrošinātu mērķstipendijas četru Baltkrievu pētnieku uzturēšanai Daugavpils Universitātē no 2021. gada 1. februāra līdz 2021. gada 31. augustam.
3. Izglītības un zinātnes ministrijai normatīvajos aktos noteiktā kārtībā 2021. gada janvārī sagatavot un iesniegt izskatīšanai Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem” atbilstoši informatīvā ziņojuma 2. punktam.

Izglītības un zinātnes ministre Ilga Šuplinska

Vīza:

Valsts sekretāra

pienākumu izpildītais Jānis Volberts

M. Laudere, 6704789

1. Ikmēneša stipendijas apmērs ir rēķināts, ņemot vērā noteikto Latvijas valsts stipendijas apmēru ārzemnieku studijām Latvijā. Informācija ir pieejama Valsts izglītības un attīstības aģentūras mājaslapā: <https://viaa.gov.lv/eng/scholarships_gov/latvian_scholarships/scholarships_for_studies/?tl_id=22800&tls_id=54779> [↑](#footnote-ref-2)
2. Finansējums no 2021.gada 1.janvārim līdz 30.jūnijam [↑](#footnote-ref-3)
3. Uzturēšanas pabalsts, ko veido gan stipendija, gan izmitināšanās stipendija, ir rēķināts, ņemot vērā noteikto Latvijas valsts stipendijas apmēru pētniecībai Latvijā. Informācija ir pieejama Valsts izglītības un attīstības aģentūras mājaslapā: <https://viaa.gov.lv/eng/scholarships_gov/latvian_scholarships/fellowship_for_research_2017/?tl_id=22801&tls_id=54781> [↑](#footnote-ref-4)
4. Finansējums no 2021.gada 1.februāra līdz 31.augustam [↑](#footnote-ref-5)
5. Ar 2020. gada 26. augusta MK rīkojumu Nr.474 un 2020. gada 8. septembra MK rīkojumu Nr.501 Ministru kabinets lēma par līdzekļu piešķiršanu no valsts budžeta programmas “Līdzekļi neparedzētiem gadījumiem” 200 000 euro apmērā aktivitāšu kopumam, lai atbalstītu Baltkrievijas pilsonisko sabiedrību un neatkarīgos plašsaziņas līdzekļus. [↑](#footnote-ref-6)